Document ID: 32000R1886

32000R1886
L 227/11
JURNALUL OFÍCIAL AL UNIUNII EUROPENE
REGULAMENTUL (CE) NR. 1886/2000 AL COMISIEI
din 6 septembrie 2000
de stabilire a normelor de aplicare a Regulamentului (CE) nr. 104/2000 al Consiliului privind extinderea la țările nemembre a anumitor norme adoptate de organizațiile de producători din sectorul pescuitului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 7 alineatul (10),
întrucât:
(1)
Regulamentul (CE) nr. 104/2000, care a abrogat Regulamentele (CEE) nr. 3759/922 (2) și (CEE) nr. 1772/82 (3) ale Consiliului de la 1 ianuarie 2001, conține dispoziții privind extinderea la țările nemembre a normelor introduse de organizațiile de producători. În prezent este necesar să se completeze cadrul stabilit prin Regulamentul (CE) nr. 104/2000, prin adoptarea unor norme de aplicare și prin abrogarea regulamentului care este în vigoare în prezent, și anume Regulamentul (CEE) nr. 3190/82 (4) al Comisiei, astfel cum a fost modificat prin Regulamentul (CE) nr. 1336/95 (5).
(2)
Este necesar să se definească criteriile de evaluare a gradului de reprezentativitate a organizațiilor de producători ale căror norme sunt propuse pentru a fi extinse la țările nemembre. Aceste criterii trebuie să includă atât procentul din cantitățile totale comercializate din speciile în cauză realizat de membrii organizației, cât și procentul de pescari din zona în cauză care sunt membri ai organizației.
(3)
Pentru a armoniza punerea în aplicare a acestor măsuri, este necesar să se definească normele de producție și de comercializare care pot fi extinse la țările nemembre. În același scop, este necesar să se precizeze etapa în care se aplică aceste norme extinse.
(4)
Trebuie să se fixeze o perioadă minimă de aplicare a normelor în cauză, pentru a se menține o anumită stabilitate a condițiilor de comercializare a produselor pescărești.
(5)
Statele membre care decid să confere un caracter obligatoriu normelor adoptate de o organizație de producători sunt obligate să le prezinte Comisiei pentru examinare. Prin urmare, este necesar să se specifice informațiile care trebuie notificate Comisiei.
(6)
Este necesar ca statele membre și Comisia să publice informațiile privind extinderea normelor care pot afecta sectorul în cauză.
(7)
Orice modificare a normelor extinse la țările nemembre trebuie să facă obiectul acelorași cerințe privind notificarea Comisiei și publicarea ca și normele extinse inițial.
(8)
Măsurile prevăzute de prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
(1) Activitățile de producție și comercializare ale unei organizații de producători sunt considerate suficient de reprezentative pentru zona în care se propune extinderea normelor dacă:
(a)
organizația de producători sau membrii acesteia comercializează peste 65 % din totalul cantităților comercializate din speciile pentru care se aplică normele în cauză și
(b)
numărul de pescari de la bordul navelor exploatate de membri ai organizației de producători depășește 50 % din numărul total de pescari stabiliți în zona în care urmează să se aplice normele în cauză.
(2) În sensul alineatului (1) litera (a), se vor lua în considerare cantitățile comercializate în timpul anului de comercializare anterior.
(3) În scopul calculării procentului menționat la alineatul (1) litera (b), pescarii de la bordul navelor a căror lungime totală este mai mică sau egală cu 10 m sunt luați în considerare proporțional cu raportul dintre cantitățile comercializate de acești pescari și totalul cantităților comercializate în zona în cauză.
Articolul 2
Normele de producție și de comercializare menționate la articolul 7 alineatul (1) litera (a) din Regulamentul (CE) nr. 104/2000 includ următoarele elemente:
(a)
calitatea, calibrul sau greutatea și prezentarea produselor oferite spre vânzare;
(b)
prelevarea de probe, recipientele folosite pentru vânzare, ambalajul și etichetarea și utilizarea de gheață;
(c)
condițiile primei introduceri pe piață, care pot include norme de comercializare rațională a producției în scopul stabilizării pieței.
Articolul 3
Perioada minimă de aplicare a normelor care urmează să fie extinse în țările nemembre este de 90 de zile.
Articolul 4
În cazul în care un stat membru decide să extindă la țări nemembre anumite norme adoptate de o organizație de producători, notificarea transmisă Comisiei menționată la articolul 7 alineatul (3) din Regulamentul (CE) nr. 104/2000 trebuie să includă cel puțin:
(a)
numele și adresa organizației de producători în cauză;
(b)
toate informațiile necesare pentru a demonstra că organizația este reprezentativă, în special în raport cu criteriile stabilite la articolul 1;
(c)
normele în cauză;
(d)
justificarea aceste norme, susținută de date adecvate;
(e)
zona geografică în care se dorește ca aceste norme să devină obligatorii;
(f)
durata normelor;
(g)
data intrării în vigoare.
Articolul 5
Statele membre publică normele cărora au decis să le confere caracter obligatoriu cu cel puțin opt zile înainte de intrarea acestora în vigoare.
Articolul 6
Orice modificare a normelor extinse la țări nemembre face obiectul articolelor 4 și 5.
Articolul 7
Comisia publică deciziile pe care le adoptă în Jurnalul Oficial al Comunităților Europene, declarând nulă de drept extinderea normelor în temeiul articolului 7 alineatul (3) paragraful al doilea a doua liniuță și al articolului 7 alineatul (5) din Regulamentul (CE) nr. 104/2000.
Articolul 8
Regulamentul (CEE) nr. 3190/82 se abrogă.
Articolul 9
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 1 ianuarie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 septembrie 2000.

Labels: 3
6